भारत सरकार

(जनजातीय कार्य मंत्रालय)

**राज्यसभा**

**अतारांकित प्रश्न संख्या 3181**

उत्तर देने की तारीख 22.03.2018

**जनजातीय समुदायों के लिए वनजीवन योजना**

3181. श्रीमती शशिकला पुष्पाः

क्या जनजातीय कार्य मंत्री यह बताने की कृपा करेंगे किः

(क) क्या सरकार ने रोजगार, नियोजनीयता और उद्यमशीलता में जनजातीय समुदायों के और अधिक सामाजिक-आर्थिक विकास के लिए ‘वनजीवन’ की शुरुआत की है;

(ख) यदि हां, तो इस योजना के अंतर्गत उठाए जाने वाले कदमों/किए जाने वाले उपायों का ब्यौरा क्या है;

(ग) इस योजना के तहत लाभार्थियों की राज्य-वार संख्या कितनी है; और

(घ) इस योजना के अंतर्गत प्रत्येक राज्य के लिए निर्दिष्ट निधियों का राज्य-वार ब्यौरा क्या है?

**उत्तर**

जनजातीय कार्य राज्य मंत्री

(श्री जसवंतसिंह भाभोर)

(क) से (घ) : जनजातीय आजीविका (वन जीवन) के लिए राष्ट्रीय संसाधन केन्द्र, संयुक्त राष्ट्रीय विकास कार्यक्रम (यूएनडीपी) की तकनीकी एवं वित्तीय सहायता के साथ जनजातीय कार्य मंत्रालय का एक संयुक्त कार्यक्रम है, जनजातीय कार्य मंत्रालय के अधीन संयुक्त राष्ट्र विकास कार्यक्रम परियोजना जनजातीय समुदायों के आगामी सामाजिक-आर्थिक विकास के लिए भुवनेश्वर (ओडिशा) में 22 दिसम्बर, 2016 को आरम्भ की गयी थी |

शामिल किए गए मुख्य कार्यकलाप निम्नानुसार हैं :

1. जनजातीय क्षेत्रों में आजीविका का निर्धारण एवं कौशल अंतर विश्लेषण;
2. कृषि क्षेत्र, गैर-कृषि क्षेत्र तथा सम्बद्ध क्षेत्रों में आर्थिक रुप से व्यवहार्य लघु-उद्यम मॉडलों का विकास करना;
3. अनुभव साझा करने हेतु जनजातीय आजीविका पर व्यावसायी (प्रैक्टिशनर) समुदाय के एक ई-प्लेटफॉर्म की स्थापना करना;
4. जनजातीय आजीविका सम्बंधी अच्छी आजीविका प्रथाओं का चिह्रन एवं संकलन;
5. जनजातीय क्षेत्रों में स्थानीय स्तर के उद्यमों को बढ़ावा देने के लिए मुख्य प्रशिक्षकों तथा परामर्शी संगठनों/ विशेषज्ञों का एक पूल बनाने हेतु प्रशिक्षण एवं क्षमता निर्माण |

निधियां जो यूएनडीपी द्वारा प्रदान की जानी थी वह प्राप्त नहीं हुई | परिणामस्वरुप, परियोजना आगे प्रगति नहीं कर सकी |

\*\*\*\*